62020TJ0371_RES
Kawżi magħquda T‑371/20 u T‑554/20
Pollinis France
vs
Il‑Kummissjoni Ewropea
Sentenza tal-Qorti Ġenerali (Is-Sitt Awla Estiża) tal‑14 ta’ Settembru 2022
“Aċċess għal dokumenti – Regolament (KE) Nru 1049/2001 – Kumitat Permanenti dwar il-Pjanti, l-Annimali, l-Ikel u l-Għalf – Dokument ta’ gwida tal-EFSA dwar l-evalwazzjoni tar-riskji tal-prodotti għall-protezzjoni tal-pjanti għan-naħal – Pożizzjonijiet individwali tal-Istati Membri – Rifjut ta’ aċċess – Artikolu 4(3) tar-Regolament Nru 1049/2001 – Eċċezzjoni dwar il-protezzjoni tal-proċess deċiżjonali”
Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Protezzjoni tal-proċess deċiżjonali – Kundizzjonijiet – Preġudizzju konkret, effettiv u gravi għall-imsemmi proċess
(Regolament tal-Parlament Ewropew u tal-Kunsill Nru 1049/2001, l-ewwel subparagrafu tal-Artikolu 4(3))
(ara l-punti 40 sa 42, 116, 117, 135)
Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Protezzjoni tal-proċess deċiżjonali – Protezzjoni tad-dokumenti stabbiliti fil-kuntest ta’ proċedura diġà kkompletata – Portata
(Regolament tal-Parlament Ewropew u tal-Kunsill Nru 1049/2001, l-ewwel u t-tieni subparagrafu tal-Artikolu 4(3))
(ara l-punti 56 sa 60)
Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Protezzjoni tal-proċess deċiżjonali – Portata – Dokumenti inerenti għax-xogħol tal-kumitati ta’ komitoloġija – Aċċess għal dokumenti li juru l-pożizzjonijiet individwali tal-Istati Membri – Ammissibbiltà – Limiti
(Regolamenti tal-Parlament Ewropew u tal-Kunsill Nru 1049/2001, l-ewwel subparagrafu tal-Artikolu 4(3), u Nru 182/2011, premessa 19 u Artikolu 9(1) u (2))
(ara l-punti 93 sa 107)
Sunt
Ir-rikorrenti, Pollinis France, hija organizzazzjoni mhux governattiva Franċiża li topera għad-difiża tal-ambjent li l-għan tagħha huwa li tipproteġi n-naħal selvaġġ u tal-għasel u li tippromwovi l-agrikoltura sostenibbli b’għan li tippreżerva l-pollinaturi.
Fis‑27 ta’ Jannar u fit‑8 ta’ April 2020, ir-rikorrenti ressqet quddiem il-Kummissjoni Ewropea żewġ talbiet għal aċċess (
1
)għal ċerti dokumenti li jikkonċernaw id-Dokument ta’ gwida tal-Awtorità Ewropea dwar is-Sigurtà fl-Ikel (EFSA) dwar l-evalwazzjoni tar-riskji tal-prodotti għall-protezzjoni tal-pjanti għan-naħal, adottat mill-EFSA fis‑27 ta’ Ġunju 2013 (iktar ’il quddiem id-“Dokument ta’ Gwida dwar in-Naħal tal‑2013”).
Permezz ta’ żewġ deċiżjonijiet tad‑19 ta’ Ġunju 2020 u tal‑21 ta’ Lulju 2020, il-Kummissjoni rrifjutat lir-rikorrenti l-aċċess għal ċerti dokumenti u tatha aċċess parzjali għal ċerti dokumenti oħra li jikkonċernaw id-Dokument ta’ Gwida dwar in-Naħal tal‑2013 (iktar ’il quddiem id-“deċiżjonijiet ikkontestati”). Ir-rifjut ta’ aċċess kien ibbażat fuq l-eċċezzjoni relatata mal-protezzjoni tal-ħajja privata u tal-integrità tal-individwu (
2
) u fuq dik relatata mal-protezzjoni tal-proċess deċiżjonali pendenti, it-tnejn li huma previsti mir-Regolament Nru 1049/2001 (
3
).
Ir-rikorrenti ppreżentat żewġ rikorsi quddiem il-Qorti Ġenerali intiżi għall-annullament tad-deċiżjonijiet ikkontestati.
Permezz tas-sentenza tagħha mogħtija bħala Awla Estiża, il-Qorti Ġenerali annullat dawn id-deċiżjonijiet sa fejn dawn jirrifjutaw l-aċċess għad-dokumenti mitluba abbażi tal-eċċezzjoni relatata mal-protezzjoni tal-proċess deċiżjonali pendenti. F’din l-okkażjoni, hija tagħti deċiżjoni dwar il-klassifikazzjoni ta’ proċess deċiżjonali bħala pendenti jew magħluq u dwar l-aċċess għal dokumenti li juru l-pożizzjonijiet individwali tal-Istati Membri espressi f’kumitat tal-komitoloġija.
Il‑kunsiderazzjonijiet tal‑Qorti Ġenerali
Qabel l-eżami tal-mertu tar-rikorsi, il-Qorti Ġenerali tippreċiża, qabelxejn, is-suġġett tar-rikors intiż għall-annullament tad-deċiżjoni tal-Kummissjoni tad‑19 ta’ Ġunju 2020.
F’dan il-każ, din id-deċiżjoni ssostitwixxiet id-deċiżjoni impliċita ta’ ċaħda, billi pprovdiet tweġiba espliċita għat-talba konfermattiva mressqa mir-rikorrenti fil‑25 ta’ Marzu 2020. Ir-rikorrenti ppreżentat nota ta’ adattament tar-rikors (
4
) intiża sabiex ir-rikors issa jitqies li qiegħed jitlob l-annullament ta’ din id-deċiżjoni espliċita.
Il-Qorti Ġenerali tirrileva li n-nota ta’ adattament ma għandhiex tissostitwixxi r-rikors b’mod sħiħ, iżda għandha tinkludi t-talbiet adattati u, jekk ikun il-każ, il-motivi u l-argumenti adattati kif ukoll il-provi u l-offerti ta’ prova marbuta mal-adattament tat-talbiet (
5
). Issa, f’dan il-każ, in-nota ta’ adattament kienet tinkludi r-rikors, li kien jikkorrispondi għall-fehim komuni tal-partijiet. B’hekk, il-Qorti Ġenerali tikkunsidra li r-rikors ikkonċernat kellu bħala suġġett talba għall-annullament tad-deċiżjoni tal-Kummissjoni tad‑19 ta’ Ġunju 2020.
Fir-rigward tal-mertu, fl-ewwel lok, il-Qorti Ġenerali teżamina jekk il-Kummissjoni applikatx b’mod korrett l-eċċezzjoni dwar il-protezzjoni tal-proċess deċiżjonali pendenti. F’dan ir-rigward, hija tikkonstata li l-proċess deċiżjonali li għalih jirreferu d-dokumenti mitluba ma setax jitqies li kien pendenti fil-mument tal-adozzjoni tad-deċiżjonijiet ikkontestati. Fil-fatt, il-Qorti Ġenerali tirrileva li, fl-imsemmi mument, l-ebda proċess deċiżjonali ma kien intiż sabiex jimplimenta d-Dokument ta’ Gwida dwar in-Naħal tal‑2013 u li, għall-kuntrarju, il-Kummissjoni kienet impliċitament iżda neċessarjament iddeċidiet li ma tibqax timplimenta d-Dokument ta’ Gwida dwar in-Naħal tal‑2013 u kienet saħansitra talbet espressament lill-EFSA sabiex tipproċedi għar-reviżjoni tiegħu. Peress li din ir-reviżjoni, li kienet għadha pendenti fil-mument tal-adozzjoni tad-deċiżjonijiet ikkontestati, kienet timplika l-impossibbiltà li jiġi ddeterminat il-kontenut tal-eventwali dokument revedut, il-forma tal-eventwali adozzjoni tiegħu u l-proċedura li eventwalment kienet ser tiġi segwita għal dan l-għan, il-Qorti Ġenerali tqis li din kienet timplika l-assenza stess tas-suġġett ta’ proċess deċiżjonali tal-Kummissjoni fil-mument tal-adozzjoni tad-deċiżjonijiet ikkontestati.
Barra minn hekk, il-Qorti Ġenerali tenfasizza li r-reviżjoni tidher li ġiet ikkunsidrata fid-dawl tal-impossibbiltà li jiġi adottat id-Dokument ta’ Gwida dwar in-Naħal tal‑2013 u bl-għan li tippermetti aċċettazzjoni rapida ta’ dokument ta’ gwida dwar in-naħal rivedut.
Minn dan isegwi, skont il-Qorti Ġenerali, li l-proċess deċiżjonali tal-Kummissjoni li kellu bħala suġġett id-Dokument ta’ Gwida dwar in-Naħal tal‑2013 kien ġie konkluż fil-mument tal-adozzjoni tad-deċiżjonijiet ikkontestati u li, konsegwentement, il-Kummissjoni ma setgħetx validament tibbaża d-deċiżjonijiet ikkontestati fuq l-eċċezzjoni intiża sabiex tipproteġi l-proċess deċiżjonali tal-istituzzjoni dwar kwistjoni li fuqha din tkun għadha ma ħaditx deċiżjoni.
Fit-tieni lok, anki jekk jitqies li l-imsemmija eċċezzjoni hija applikabbli, il-Qorti Ġenerali teżamina r-raġunijiet mogħtija mill-Kummissjoni fid-deċiżjonijiet ikkontestati. F’dan ir-rigward, sa fejn il-Kummissjoni indikat, fid-deċiżjonijiet ikkontestati, li ċerti dispożizzjonijiet tar-Regoli proċedurali standard (
6
) jeskludu espressament il-pożizzjonijiet individwali tal-Istati Membri mill-aċċess pubbliku, il-Qorti Ġenerali tirrileva li l-kumitati huma suġġetti għall-istess regoli bħall-Kummissjoni f’dak li jirrigwarda l-aċċess tal-pubbliku għal dokumenti, jiġifieri dawk tar-Regolament Nru 1049/2001, u li ma jeżistux regoli speċifiċi li jirrigwardaw l-aċċess tal-pubbliku għal dokumenti li jikkonċernaw ix-xogħol tal-kumitati (
7
). Għalhekk, id-dispożizzjonijiet tar-Regoli proċedurali standard invokati mill-Kummissjoni fid-deċiżjonijiet ikkontestati ma jistgħux jippermettu li jiġu protetti l-pożizzjonijiet individwali espressi mill-Istati Membri lil hinn minn dak li huwa previst mir-Regolament Nru 1049/2001.
Barra minn hekk, mill-ġurisprudenza (
8
) jirriżulta li l-leġiżlazzjoni tal-Unjoni fil-qasam tal-aċċess għal dokumenti ma tistax tiġġustifika li istituzzjoni tirrifjuta, bħala prinċipju, l-aċċess għal dokumenti li jirrigwardaw id-diskussjonijiet tagħha minħabba li dawn jinkludu informazzjoni dwar il-pożizzjoni meħuda mir-rappreżentanti tal-Istati Membri. Minn dan jirriżulta li, fir-rigward tal-aċċess tal-pubbliku għal dokumenti inerenti għax-xogħol tal-kumitati ta’ komitoloġija, il-Kummissjoni ma tistax tikkunsidra li l-kuntest ġuridiku rilevanti jeskludi, bħala prinċipju, l-aċċess tal-pubbliku għall-pożizzjonijiet individwali tal-Istati Membri.
Barra minn hekk, il-Qorti Ġenerali tosserva li d-dispożizzjonijiet tar-Regoli proċedurali standard invokati mill-Kummissjoni fid-deċiżjonijiet ikkontestati ma jistgħux jiġu interpretati fis-sens li jeskludu l-aċċess tal-pubbliku, fuq talba, għall-pożizzjonijiet individwali tal-Istati Membri. Il-Qorti Ġenerali tippreċiża li l-fatt li, skont ir-Regoli proċedurali standard, ir-rapport sommarju tax-xogħol tal-kumitati ma jsemmix il-pożizzjoni individwali tal-Istati Membri ma għandux effett fir-rigward tal-aċċess għal dokumenti u għalhekk ma jistax jippreġudika l-aċċess tal-pubbliku, fuq talba, għal dokumenti li juru l-imsemmija pożizzjonijiet individwali.
B’hekk, il-Qorti Ġenerali tikkonkludi li, kuntrarjament għal dak sostnut mill-Kummissjoni fid-deċiżjonijiet ikkontestati, il-proċeduri ta’ komitoloġija, u b’mod partikolari r-Regoli proċedurali standard, ma jirrikjedux, bħala tali, li l-aċċess għal dokumenti li jirreferu għall-pożizzjoni individwali tal-Istati Membri jiġi rrifjutat sabiex jiġi protett il-proċess deċiżjonali tal-kumitat ikkonċernat (
9
), li bl-ebda mod ma jipprekludi lill-Kummissjoni, f’każijiet debitament iġġustifikati, milli tirrifjuta l-aċċess għal dokumenti li jirrigwardaw il-pożizzjoni individwali tal-Istati Membri fi ħdan l-imsemmi kumitat meta l-iżvelar tagħhom jirriskja li jippreġudika b’mod konkret l-interessi protetti mill-eċċezzjonijiet previsti fl-Artikolu 4 tar-Regolament Nru 1049/2001 (
10
).
Wara li eżaminat ir-raġunijiet l-oħra mogħtija mill-Kummissjoni fid-deċiżjonijiet ikkontestati, il-Qorti Ġenerali tikkunsidra li dawn ma kinux jippermettu li jintwera tali preġudizzju u, konsegwentement, li tiġi sostnuta l-invokazzjoni tal-eċċezzjoni prevista fl-ewwel subparagrafu tal-Artikolu 4(3) tar-Regolament Nru 1049/2001, anki jekk jitqies li din hija applikabbli f’dan il-każ.
Għaldaqstant, il-Qorti Ġenerali tikkonkludi li, fid-deċiżjonijiet ikkontestati, il-Kummissjoni kisret l-ewwel subparagrafu tal-Artikolu 4(3) tar-Regolament Nru 1049/2001 billi rrifjutat l-iżvelar tad-dokumenti mitluba minħabba li minn dan jirriżulta preġudizzju serju għall-proċess deċiżjonali pendenti.
(
1
)	Skont ir-Regolament (KE) Nru 1049/2001 tal-Parlament Ewropew u tal-Kunsill tat‑30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331) u r-Regolament (KE) Nru 1367/2006 tal-Parlament Ewropew u tal-Kunsill tas‑6 ta’ Settembru 2006 dwar l-applikazzjoni għall-istituzzjonijiet u l-korpi tal-Komunità tad-disposizzjonijiet tal-Konvenzjoni ta’ Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali (ĠU 2006, L 264, p. 13).
(
2
)	Artikolu 4(1)(b) tar-Regolament Nru 1049/2001.
(
3
)	L-ewwel subparagrafu tal-Artikolu 4(3) tar-Regolament Nru 1049/2001.
(
4
)	Konformement mal-Artikolu 86(1) u (2) tar-Regoli tal-Proċedura tal-Qorti Ġenerali, meta att, li jkun qiegħed jintalab l-annullament tiegħu, jiġi ssostitwit b’att ieħor li jkollu l-istess suġġett, ir-rikorrent jista’, qabel l-għeluq tal-fażi orali jew qabel id-deċiżjoni tal-Qorti Ġenerali li tiddeċiedi mingħajr il-fażi orali tal-proċedura, jadatta r-rikors sabiex jittieħed inkunsiderazzjoni dan l-element ġdid billi jintroduċi l-imsemmi adattament permezz ta’ att separat u fit-terminu previst fis-sitt paragrafu tal-Artikolu 263 TFUE li fih jista’ jintalab l-annullament tal-att li jiġġustifika l-adattament tar-rikors.
(
5
)	Artikolu 86(4) tar-Regoli tal-Proċedura tal-Qorti Ġenerali.
(
6
)	Regoli standard ta’ proċedura għall-kumitati (ĠU 2011, C 206, p. 11, iktar ’il quddiem ir-“Regoli proċedurali standard”), adottati mill-Kummissjoni.
(
7
)	Ara l-premessa 19 u l-Artikolu 9(2) tar-Regolament (UE) Nru 182/2011 tal-Parlament Ewropew u tal-Kunsill tas‑16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU 2011, L 55, p. 13).
(
8
)	Ara, f’dan is-sens, is-sentenza tal‑10 ta’ Ottubru 2001, British American Tobacco International (Investments) vs Il‑Kummissjoni, T‑111/00, EU:T:2001:250, punt 52 u l-ġurisprudenza ċċitata).
(
9
)	Fis-sens tal-ewwel subparagrafu tal-Artikolu 4(3) tar-Regolament Nru 1049/2001.
(
10
)	Artikolu 4 tar-Regolament Nru 1049/2001.